Document ID: 32013D0784

A BIZOTTSÁG VÉGREHAJTÁSI HATÁROZATA
(2013. december 18.)
a 91/68/EGK irányelv E. mellékletében szereplő, vágásra, hizlalásra és tenyésztésre szánt juh- és kecskefélék Unión belüli kereskedelméhez kiállítandó I., II. és III. állat-egészségügyi bizonyítványminták módosításáról
(az értesítés a C(2013) 9208. számú dokumentummal történt)
(EGT-vonatkozású szöveg)
(2013/784/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a juh- és kecskefélék Közösségen belüli kereskedelmére irányadó állat-egészségügyi feltételekről szóló, 1991. január 28-i 91/68/EGK tanácsi irányelvre (1) és különösen annak 14. cikke (2) bekezdésére,
mivel:
(1)
A 91/68/EGK irányelv a juh- és kecskefélék Unión belüli kereskedelmére irányadó állat-egészségügyi feltételekről rendelkezik. Az irányelv többek között előírja, hogy a juh- és kecskeféléket a rendeltetési helyükre történő szállítás során az E. mellékletben foglalt I., II., vagy III. mintának megfelelő egészségügyi bizonyítványnak kell kísérnie.
(2)
A 999/2001/EK európai parlamenti és tanácsi rendelet (2) szabályokat állapít meg a szarvasmarha-, juh- és kecskefélékben előforduló fertőző szivacsos agyvelőbántalmak (TSE-k) megelőzése, az ellenük való védekezés és felszámolásuk tekintetében. Az említett rendelet VII. melléklete megállapítja a TSE-k ellenőrzése és felszámolása céljából alkalmazandó intézkedéseket. Az említett rendelet VIII. mellékletének A. fejezete emellett megállapítja az élő állatok, sperma és embriók Unión belüli kereskedelmére irányadó feltételeket. A 630/2013/EU bizottsági rendelet (3) a közelmúltban módosította a 999/2001/EK rendelet VIII. mellékletének A. fejezetét.
(3)
A 630/2013/EU rendelettel módosított 999/2001/EK rendeletben a hizlalásra és tenyésztésre szánt juh- és kecskefélék Unión belüli kereskedelmére megállapított követelmények tükrözése érdekében a 2013/445/EU bizottsági végrehajtási határozat (4) a közelmúltban módosította a 91/68/EGK irányelv E. mellékletében szereplő II. és III. állat-egészségügyi bizonyítványmintákat.
(4)
Az említett módosítási folyamat során a tenyésztésre szánt juh- és kecskeféléknek klasszikus surlókór tekintetében jóváhagyott nemzeti védekezési programmal rendelkező tagállamba történő szállítására vonatkozó lehetőség tévedésből kimaradt. A 91/68/EGK irányelv E. mellékletében szereplő, a tenyésztésre szánt juh- és kecskefélék Unión belüli kereskedelmére vonatkozó III. állat-egészségügyi bizonyítványminta II. részének II.9. pontját módosítani kell.
(5)
Továbbá a 91/68/EGK irányelv E. mellékletében szereplő, a hizlalásra szánt juh- és kecskefélék Unión belüli kereskedelmére vonatkozó II. állat-egészségügyi bizonyítványmintában, valamint a tenyésztésre szánt juh- és kecskefélék Unión belüli kereskedelmére vonatkozó III. állat-egészségügyi bizonyítványmintában a 999/2001/EK rendeletre vonatkozó bizonyos hivatkozásokat a félreértések elkerülése érdekében felül kell vizsgálni.
(6)
A 91/68/EGK irányelv E. mellékletében szereplő II. és III. állat-egészségügyi bizonyítványmintákat ezért a 630/2013/EU rendelettel módosított 999/2001/EK rendeletben a hizlalásra és tenyésztésre szánt juh- és kecskefélék Unión belüli kereskedelmére megállapított követelmények megfelelő tükrözése érdekében módosítani kell.
(7)
Továbbá a 91/68/EGK irányelv E. mellékletében szereplő, a juh- és kecskefélék Unión belüli kereskedelmére vonatkozó állat-egészségügyi bizonyítványmintákban használt terminológia egységességének biztosítása érdekében ezeket az állat-egészségügyi bizonyítványmintákat módosítani kell, és azok helyébe az e határozat mellékletében szereplő állat-egészségügyi bizonyítványmintáknak kell lépniük.
(8)
A 91/68/EGK irányelvet ezért ennek megfelelően módosítani kell.
(9)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 91/68/EGK irányelv E. melléklete e határozat melléklete szerint módosul.
2. cikk
Ennek a határozatnak a tagállamok a címzettjei.
Kelt Brüsszelben, 2013. december 18-án.

Labels: 0
3
6